**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2020. évi szeptember 24-i ülésére**

**Szombathely Megyei Jogú Város Önkormányzata 2020. évi költségvetéséről szóló önkormányzati rendelet III. számú módosítása**

Szombathely Megyei Jogú Város Közgyűlése a 4/2020. (III.5.) önkormányzati rendeletével jóváhagyta Szombathely Megyei Jogú Város Önkormányzata 2020. évi költségvetését, amely a 9/2020. (IV.2.) önkormányzati rendelettel, a 25/2020. (VI.30.) önkormányzati rendelettel módosításra került.

**I.A költségvetési rendelet III. számú módosítása** tartalmazza a 2020. év I-VIII. havi időszakában bekövetkezett változásokat, úgymint a központi támogatásokból, a támogatásértékű működési és felhalmozási bevételekből származó többletbevételek, a működéshez kapcsolódó többletbevételek, a polgármesteri rendelkezések alapján történt előirányzat átcsoportosítások, az eddigi közgyűlési döntések végrehajtása, valamint a források biztosítását igénylő tételek módosítása indokolja.

Az iparűzési adóbevétel nagyobb mértékű kiesésének kompenzálására kiadási előirányzatok felhasználásának átmeneti korlátozását kívánjuk bevezetni. A korlátozás feloldásáról az adóbevételek teljesülése függvényében a Közgyűlés dönt.

**II.Javaslat a „Weöres Sándor Óvoda és a Pipitér Óvoda fejlesztése Szombathelyen”, valamint a „Százszorszép Bölcsőde és Mocorgó Óvoda fejlesztése Szombathelyen” című projektekben megállapított szankciókról készült beszámolóval kapcsolatos döntések meghozatalára**

Szombathely Megyei Jogú Város Önkormányzata 2016. november 2. napján támogatási szerződést kötött **a Weöres Sándor Óvoda és a Pipitér Óvoda fejlesztése** tárgyú projektre vonatkozóan. A kivitelezési munkálatok 2017. november 22-én kezdődtek meg, a tervezett határidőnek megfelelően a fejlesztés 100%-ban megvalósult. A Weöres Sándor Óvodában megépítésre került egy tornaszoba, valamint egy logopédiai fejlesztő foglalkozások lebonyolítására alkalmas fejlesztőszoba. A meglévő óvoda szerkezetileg kész tetőterében az óvodapedagógusok részére nevelői szoba, öltözői blokk, szociális helyiségek kialakítása történt. A fejlesztéssel egyidejűleg megvalósult az előírt akadálymentesítés is. A főbejárat elé rámpa készült a mozgáskorlátozottak számára, a telek utcafrontján saját területen akadálymentes parkoló létesült. A Pipitér Óvodában a fejlesztés során az energiahatékonysági szempontok figyelembevételével nyílászárók cseréje, valamint a bejárati ajtó cseréje valósult meg a projektarányos akadálymentesítéssel egyidejűleg. Az óvodákban történt fejlesztések értéke 153,4 millió, illetve 10,5 millió forint.

A projekt megvalósítása során a Pénzügyminisztérium Regionális Fejlesztési Programokért Felelős Helyettes Államtitkársága (továbbiakban: Irányító Hatóság) a Magyar Államkincstár Vas Megyei Igazgatósága, mint Közreműködő Szervezet által tett közbeszerzési jogsértéssel kapcsolatos gyanúbejelentés alapján szabálytalansági eljárást indított a projekt kapcsán, egyúttal 2018. november 14. napján jogorvoslati eljárást kezdeményezett a Közbeszerzési Döntőbizottságnál.

A Döntőbizottság 2019. január 23. napján kelt határozatában megállapította, hogy önkormányzatunk megszegte a Kbt. 141. § (4) bekezdés ca) pontját, azaz jogszerűtlenül módosította a vállalkozóval kötött szerződés teljesítési határidejét, a módosítás körülményeit kellő gondossággal előre láthatta volna (fakivágási engedély, tetőszigetelési munkák homlokzati szigetelés, új bővítményi rész kialakítása, óvodás csoport másik intézménybe történő átköltöztetése, organizációs folyamatok, anyagmozgatás, balesetvédelmi okok), a jogsértésnek a közbeszerzési eljárást lezáró döntésre gyakorolt hatása nem volt megállapítható. Mindezekre tekintettel önkormányzatunkkal szemben egymillió forint bírságot szabott ki. A határozat ellen az Önkormányzat a Fővárosi Törvényszék előtt keresettel élt, amely kereset elutasításra került. Tekintettel a Kbt. 172. § (6) bekezdésére - azaz abban az esetben, amennyiben a bíróság a Közbeszerzési Hatóság határozatát nem változtatja meg, az ítélet ellen fellebbezésnek nincs helye -, felülvizsgálati kérelemmel éltünk a Kúriánál, mint felülvizsgálati bíróságnál. Felülvizsgálati kérelmünkben kértük a jogsértés hiányának megállapítását, az elsőfokú ítélet döntőbizottsági határozatra kiterjedő hatállyal történő hatályon kívül helyezését, illetve az új eljárás lefolytatására történő kötelezést. A Kúria a benyújtott felülvizsgálati kérelemnek 2020. március 11. napján kelt ítéletével nem adott helyt, a Fővárosi Törvényszék ítéletét hatályában fenntartotta.

Az Irányító Hatóság 2019. január 25. napján kelt, szabálytalansági eljárás lezárásáról szóló döntésében jogkövetkezményként az érintett szerződés teljes összegének (136.188.028,- Ft) 25 %-át, 34.047.007,- Ft összegű pénzügyi korrekciót állapított meg.

A pénzügyi korrekció összegének elengedése vagy mérséklése tárgyában benyújtott méltányossági kérelmünket az Innovációs és Technológiai Minisztérium elutasította, a szabálytalansági döntést és az abban meghatározott jogkövetkezményt helybenhagyta. A döntés ellen további jogorvoslati kérelem előterjesztésének nincs helye.

**Az Önkormányzat visszafizetési kötelezettsége: 34.047.007,- Ft.**

**A Százszorszép Bölcsőde és a Mocorgó Óvoda fejlesztése** 2017. október 25-én indult el és a tervezett határidőnek megfelelően 2018. április 30-án befejeződött. A két intézmény egy épületben, de külön épületrészben található a Váci Mihály utca 5. szám alatt. A fejlesztés részeként megújultak a bölcsődei vizesblokkok és gyermeköltözők, a közlekedők területén megtörtént a fa ablakok cseréje, az épület homlokzatának teljes felülete hőszigetelésre került, tető- és lábazati szigetelés is készült, továbbá megvalósult a bölcsőde fűtési rendszerének korszerűsítése. A felújítás összköltsége 105 millió forint. A projekt keretében a két szinten működő Mocorgó Óvoda épületének teljes fűtési rendszere is megújult 26 millió forintból.

A projekt megvalósítása alatt, a vállalkozási szerződés második alkalommal történő módosítása kapcsán a Közbeszerzési Döntőbizottság - a hivatalból kezdeményező Irányító Hatóság által 2018. szeptember 26. napján indított szabálytalansági eljárásban - megállapította, hogy önkormányzatunk megszegte a Kbt. 141. § (4) bekezdés ca) pontját, azaz jogszerűtlenül módosította a vállalkozóval kötött szerződés teljesítési határidejét: a közbeszerzési szerződés hatályba lépését a támogatási szerződés módosítási igény elfogadásához kötötte, ugyanakkor a szerződés teljesítési határidejét határozott időpontban jelölte meg, nem pedig a hatályba léptető feltétel bekövetkeztétől számított határozott időtartamban. A módosítás körülményeit kellő gondossággal előre láthatta volna (tetőszigetelés, homlokzati szigetelés, vizesblokkok felújítása), a jogsértésnek a közbeszerzési eljárást lezáró döntésre gyakorolt hatása nem volt megállapítható. Mindezekre tekintettel önkormányzatunkkal szemben egymillió forint bírságot szabott ki. A határozat ellen az Önkormányzat a Fővárosi Törvényszék előtt keresettel élt, amely keresetnek a törvényszék helyt adott, és a Döntőbizottság határozatát akként változtatta meg, hogy a jogsértés megállapítását és a bírság kiszabását mellőzte. A Döntőbizottság az ítélet ellen fellebbezéssel élt, a Kúria a Döntőbizottság által hozott marasztaló határozatot hatályában fenntartotta.

Az Irányító Hatóság a szabálytalansági eljárás lezárásáról szóló döntésében 2019. január 25. napján jogkövetkezményként az érintett szerződés teljes összegének (131.433.767,- Ft) 25 %-át, 32.858.442,- Ft összegű pénzügyi korrekciót állapított meg. A pénzügyi korrekció összegének elengedése vagy mérséklése tárgyában benyújtott méltányossági kérelmünket az Innovációs és Technológiai Minisztérium elutasította, a szabálytalansági döntést és az abban meghatározott jogkövetkezményt helybenhagyta. A döntés ellen további jogorvoslati kérelem előterjesztésének nincs helye.

**Az Önkormányzat visszafizetési kötelezettsége: 32.858.442,- Ft.**

A megállapított pénzügyi korrekciót a Magyar Államkincstár átvezette projektek támogatási szerződéseiben, a támogatási összegek változatlansága mellett. A projektek záró helyszíni ellenőrzésére 2020. szeptember hónapban kerül sor, amelyet a szabálytalansági döntéssel érintett támogatási összegek visszafizetése, majd a projektek teljes körű lezárása követ.

Ezután a szabálytalanság miatt nem elszámolható összegek maradványként jelentkeznek a támogatási szerződésekben, amelyek Szombathely Megyei Jogú Város Integrált Területi Programja keretében - az Irányító Hatóság engedélyével - felhasználhatóvá válnak a város számára.

**III. Javaslat Szombathely Megyei Jogú Város Önkormányzatának a Magyar Önkormányzatok Szövetségébe történő belépésére**

Az 1990-ben megalapított Magyar Önkormányzatok Szövetségének alapcélja az önkormányzatok érdekeinek képviselete, az önkormányzati jogok védelme, a helyi közösségek önkormányzáshoz való jogának fejlesztése.

Ennek szellemében végzi tevékenységeit a közel 30 éve működő Magyar Önkormányzatok Szövetsége, amely a csatlakozó önkormányzatok érdekkifejezését szolgálja, ápolja és fejleszti a magyar és az európai önkormányzati hagyományokat, valamint szolgáltatásokat nyújt tagjai számára.

A Szövetség rész vesz az önkormányzati érdekszövetségek számára biztosított, jogszabály által előírt kormányzati egyeztetési fórumokon, tagjaival és együttműködő partnereivel és az önkormányzati tisztségviselőkkel partnerségben folytat eszmecseréket az önkormányzatok számára fontos kérdéskörökben.

A Szövetség számára fontos a hitelesség és a szakmai pontosság az önkormányzatokat érintő kérdéskörökben a kormányzati döntéshozatali eljárásban adott önkormányzati válaszok, álláspontjaink megfogalmazása, valamint a szakpolitikai területeken rendezett konferenciák, szemináriumok, képzések, eszmecserék alkalmával.

Az önkormányzati érdek-képviselet során az alábbi kormányzati egyeztető fórumokon képviseli a Szövetség a tagönkormányzatainak érdekeit:

* Önkormányzatok Nemzeti Együttműködési Tanácsa
* Nemzeti Fenntartható Fejlődési Tanács
* Szociális Ágazati Érdekegyeztető Fórum
* Közoktatási Érdekegyeztető Tanács
* OKÉT (Országos Közszolgálati Érdekegyeztető Tanács)
* KÉF (Közszolgálati Érdekegyeztető Fórum)
* KÉT (Köztisztviselői Érdekegyeztető Tanács)
* KÁÉT (Kulturális Ágazati Érdekegyeztető Tanács)
* Nemzeti Bűnmegelőzési Tanács
* Legjobb Önkormányzati Gyakorlatok – Best practice Irányító Bizottsága

A Szövetség részt vesz az Európa Tanács Helyi és Regionális Önkormányzatok Kongresszusa (CoE), a Helyi és Regionális Önkormányzatok Kongresszusa (CLRAE) és az Európai Önkormányzatok és Régiók Tanácsa (CEMR) fórumain is.

A Több, mint 350 taggal rendelkező Szövetség nyitott szervezetként működik, csatlakozhat hozzá bármely önkormányzat.

A tagdíj évenként és lakosonként 10 forint.

A Szövetség tagja (rendes, társult) lehet az, aki a belépési nyilatkozatban az Alapszabályt magára nézve elfogadja, vállalja, hogy a Szövetség munkájában tevékenyen vesz részt. A Szövetségbe való belépés önkéntes elhatározás alapján az Elnökséghez eljuttatott írásbeli nyilatkozattal történik. A tagsági jogviszony az Elnökség jóváhagyásával jön létre.

A Szövetség rendes tagjai az önkormányzatok.

A Szövetség rendes és társult tagjainak jogai:

a) részt vehetnek a Szövetség céljainak, feladatainak meghatározásában, az Alapszabály megfogalmazásában, a Szövetség szervezetének kialakításában. A rendes és a társult tagok törvényes képviselőik útján a közgyűlésen szavazati joggal vesznek részt.

b) a Szövetség tagjai, illetve azok képviselői választhatnak és megválaszthatók a Szövetség szerveibe, tisztségeire;

c) részt vehetnek a Szövetség tevékenységében és rendezvényein, igényelhetik a Szövetség érdekképviseleti, érdekérvényesítési tevékenységét;

d) igénybe vehetik a Szövetség szolgáltatásait a meghatározott feltételek szerint, illetve a Szövetségben lévő tagok szakértelmét, tapasztalatait és információit,

e) részesedhetnek a – Közgyűlés határozata alapján – alapítványrészből, vállalkozásból, pályázatokból, egyéb pénzbevételekből, támogatásokból;

f) igénybe vehetik a Szövetség és tagjai által megállapított és biztosított kedvezményeket;

g) részesülhet a nemzetközi kapcsolatokból származó előnyökből;

h) a Szövetség tagjai önállóságukat megtartják;

i) a Szövetségen belül egy-egy kérdésben kisebbségben maradt tagoknak joguk van véleményük újbóli kifejtésére, elutasítás esetén joguk van a kisebbségi vélemény rögzítésére. Az Elnökség vagy a Szakbizottságok előtt kisebbségben maradt vélemény képviselői kérhetik a kérdés felvetését a Közgyűlés előtt, de ennek nincs halasztó hatálya a Szövetség döntéseinek végrehajtására;

j) javaslatot tehet a Szövetséget érintő bármely kérdésben, és kifogást emelhet a Szövetség jogszabályt sértő határozata ellen;

k) felvilágosítást kérhet a Szövetség bármely tevékenységéről, amelyre annak szervei, tisztségviselői érdemben válaszolni kötelesek.

A Szövetség ötévente választja tisztségviselőit. A MÖSZ legfőbb testülete a tagönkormányzatok képviselőiből álló, évente tartott Küldöttgyűlés. Köztes időszakban elnökségi ülések keretében jelenítik meg véleményüket a tagok.

A 2020. évi időarányos tagdíj fedezete Szombathely Megyei Jogú Város Költségvetésének „Egyéb tagdíjak” tételsorán biztosított.

Javaslom a csatlakozást.

**IV. A Savaria Megyei Hatókörű Városi Múzeum szakmai tevékenységét érintő pályázatokkal kapcsolatos döntések meghozatala**

Az emberi erőforrások minisztere – a belügyminiszterrel és a pénzügyminiszterrel egyetértésben – ismét pályázatot hirdetett Muzeális intézmények szakmai támogatására (Kubinyi Ágoston Program) és Járásszékhely múzeumok szakmai támogatására.

A pályázatok célja az önkormányzati fenntartású múzeumok, valamint az önkormányzati fenntartású muzeális intézmények szakmai támogatása a rendelkezésre álló központi költségvetési forrás terhére.

Tekintettel arra, hogy a pályázati kiírás értelmében múzeumot, illetve muzeális intézményt fenntartó járásszékhely települési önkormányzat nyújthat be pályázatot, a Savaria Megyei Hatókörű Városi Múzeum igazgatója támogatási kérelemmel fordult Szombathely Megyei Jogú Város Önkormányzatához. A Múzeum az alábbi alcélokra kezdeményezte a pályázat benyújtását:

1. Muzeális intézmények szakmai támogatása (Kubinyi Ágoston Program):

* Új, állandó kiállítás létrehozása a Savaria Múzeum Lapidáriumában, II. ütem

1. Járásszékhely települési önkormányzatok által fenntartott múzeumok szakmai támogatása:

* A Savaria Múzeum épületében a raktári egységek állományvédelmi fejlesztése
  + - * Történettudományi raktári egység állagvédelmi felújítása
* Természettudományi raktári egység kialakítása

A pályázati dokumentáció részét képező szakmai anyagot a Múzeum készíti. A pályázatok benyújtására a múzeumot, illetve muzeális intézményt fenntartó települési önkormányzat jogosult. A pályázatok elektronikus rögzítésének határideje a pályázati felhívás megjelenésétől számított 30. nap, 2020.07.22. napja volt. Tekintettel arra, hogy a pályázatok beadási határidejéig már nem volt lehetséges a Közgyűlés összehívása és a pályázatok Közgyűlés általi jóváhagyása, a pályázatok a polgármester döntése alapján, a Savaria Megyei Hatókörű Városi Múzeum szakmai támogatása érdekében benyújtásra kerültek, amelyet azonban a Közgyűlésnek utólagosan jóvá kell hagynia.

A Kubinyi Ágoston Program *a)* alcélja esetében az igényelhető támogatás nem haladhatja meg a bruttó 30.000.000,- Ft-ot. A pályázati kiírás alapján a pályázat feltétele a teljes fejlesztési költség legalább 10%-ának önkormányzati saját forrásból történő biztosítása. Az intézmény a benyújtott kérelem szerint 31.111.112,- Ft összköltségű fejlesztést kíván megvalósítani 28.000.000,- Ft összegű támogatási igény mellett, amelyhez 3.111.112,- Ft önrész szükséges. A pályázat megvalósításához szükséges önrész biztosítását az Önkormányzattól kéri a Múzeum.

A Járásszékhely múzeumok szakmai támogatására benyújtott pályázat tervezett összköltsége 4.970.000,- Ft, amely pályázat önrészt nem igényel.

A támogatás folyósítása a támogatásról szóló döntés és a támogatási szerződés aláírása után történik, a megítélt támogatást a Kincstár soron kívül egy összegben folyósítja. A támogatás felhasználásának végső határideje 2021. december 31.

**V. A Savaria Turizmus Nonprofit Kft. pályázataival kapcsolatos döntések meghozatala**

A Savaria Turizmus Nonprofit Kft. ügyvezető igazgatója 2020. júliusában az alábbi pályázatok benyújtásához kérte az Önkormányzat hozzájárulását:

* Tourinform Irodák és információs pontok fejlesztése TFC-3.1.1-2020

A pályázaton a Király u. 1/A. alatt működő Tourinform Iroda belső terének, eszközeinek megújítására, valamint közvetlen környezetének rendbetételére lehet pályázni maximum 20 millió Ft erejéig.

A pályázat önrészt nem igényel. A pályázat kötelező melléklete az ingatlan tulajdonosának nyilatkozata arról, hogy hozzájárul a pályázat végrehajtásához, és a támogatás során megvalósuló infrastrukturális fejlesztések aktiválásához. Szintén kötelező mellékletben a tulajdonosnak nyilatkoznia kell, hogy legalább 5 évig a fejlesztendő területet a pályázó rendelkezésére bocsátja, és azt Tourinform Irodaként működteti.

A pályázat benyújtásának végső határideje: 2020. augusztus 28.

A fejlesztés megvalósításának határideje: 2021. február 28.

* Európa a polgárokért program

Az Európai Unió Oktatási, Audiovizuális és Kulturális Végrehajtó Ügynöksége által kiírt pályázaton a testvérvárosok közötti együttműködések és a városhálózatok közötti kapcsolatok szorosabbra fűzésére lehet pályázatot benyújtani. A projektben legalább négy támogatható ország településeinek kell részt vennie, amelyek közül legalább kettő uniós tagállam.

A maximálisan elnyerhető támogatás: 65.000 euró, a Kft. 21.000 euróra nyújtotta be pályázatát. A pályázat önrészt nem igényel, azonban utófinanszírozású, mely nyertes pályázat esetén a költségek megelőlegezését igényli az Önkormányzat részéről.

A pályázat benyújtásának határideje: 2020. szeptember 1.

A program megvalósítására rendelkezésre álló idő 24 hónap.

Szombathely Megyei Jogú Önkormányzata Közgyűlésének az önkormányzat 2020. évi költségvetéséről szóló 4/2020. (III.5.) önkormányzati rendelet 13.§ (2) bekezdése alapján a polgármesteri engedély a pályázatok benyújtására 2020. augusztus 10. napján kiadásra került.

A Kft. tervezi egy további, 2020. szeptember 30-i benyújtási határidővel történő pályázat beadását is az alábbiak szerint:

* Visegrád+ Program

A Visegrádi Alap által kiírt pályázaton kulturális, turisztikai és testvérvárosi együttműködések erősítésére lehet pályázatot benyújtani. A projektben 3 visegrádi országnak, valamint 1 keleti partnerségi országnak, vagy balkáni országnak kell részt vennie.

A maximálisan elnyerhető támogatás 100.000 euró. A pályázat önrészt nem igényel, azonban utófinanszírozású, mely nyertes pályázat esetén a költségek megelőlegezését igényli az Önkormányzat részéről.

A pályázat benyújtásának határideje: 2020. szeptember 30.

A program megvalósítására rendelkezésre álló idő 18 hónap.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. E költségvetési rendelet-tervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelet tervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendelet-tervezet megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák. Továbbá a rendelet-tervezet megalkotásának szükségességét, központi támogatások előirányzatainak beemelése, a polgármesteri rendelkezések és a közgyűlés által hozott határozatok végrehajtása indokolják.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A Jat. 18. §-a alapján a rendelet-tervezethez csatoltan elkészítettük az indokolást is.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2020. szeptember „ ”**

**/: Dr. Nemény András :/**

**I.**

**HATÁROZATI JAVASLAT**

**……../2020. (IX.24.) Kgy. sz. határozat**

Szombathely Megyei Jogú Város Közgyűlése „A „Weöres Sándor Óvoda és a Pipitér Óvoda fejlesztése Szombathelyen”, valamint a „Százszorszép Bölcsőde és Mocorgó Óvoda fejlesztése Szombathelyen” című projektekben megállapított szankciók alapján az alábbi döntést hozta:

1. A Közgyűlés a „Weöres Sándor Óvoda és a Pipitér Óvoda fejlesztése” című projektben megállapított **34.047.007,- Ft** pénzügyi szankció összegét Szombathely Megyei Jogú Város 2020. évi költségvetéséről szóló önkormányzati rendelet III. számú módosításában biztosítja, és felkéri a Polgármestert az összeg visszafizetéséről való intézkedés meghozatalára.
2. A Közgyűlés a „Százszorszép Bölcsőde és a Mocorgó Óvoda fejlesztése” című projektben megállapított **32.858.442,- Ft** pénzügyi szankció összegét Szombathely Megyei Jogú Város 2020. évi költségvetéséről szóló önkormányzati rendelet III. számú módosításában biztosítja, és felkéri a Polgármestert az összeg visszafizetéséről való intézkedés meghozatalára.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal

**II.**

**HATÁROZATI JAVASLAT**

**……./2020.(IX.24.) Kgy. sz. határozat**

1. Szombathely Megyei Jogú Város Önkormányzata kijelenti, hogy tagja kíván lenni a Magyar Önkormányzatok Szövetségének.

1. A Közgyűlés felhatalmazza Dr. Nemény Andrást, Szombathely Megyei Jogú Város Polgármesterét, hogy a Magyar Önkormányzatok Szövetségében Szombathely Megyei Jogú Város Önkormányzatának képviseletében eljárjon.
2. A Közgyűlés felhatalmazza a Polgármestert a Magyar Önkormányzatok Szövetségébe történő belépéshez szükséges Belépési nyilatkozat aláírására.
3. A Közgyűlés 2021. évtől a költségvetésben a tagdíj fedezetét biztosítja

**Felelősök:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

/ A végrehajtás előkészítéséért:

Dr. Kovács Előd, a Polgármesteri Kabinet vezetője

Stéger Gábor, a Közgazdasági és Adó Osztály vezetője/

**Határidő:** 1., 2. pont :azonnal

3. pont: 2020. október 30.

4. az éves költségvetés elfogadásakor

**III.**

**HATÁROZATI JAVASLAT**

**……../2020. (IX. 24.) Kgy. sz. határozat**

1. Szombathely Megyei Jogú Város Közgyűlése a „Javaslat a Savaria Megyei Hatókörű Városi Múzeum szakmai tevékenységét érintő pályázatokkal kapcsolatos döntések meghozatalára” című előterjesztést megtárgyalta és az „Új, állandó kiállítás létrehozása a Savaria Múzeum Lapidáriumában, II. ütem” című pályázat benyújtását jóváhagyja.

Sikeres pályázat esetén – azzal a feltétellel, hogy az intézményi költségvetésből az önrész nem finanszírozható – az Önkormányzat biztosítja az intézmény 2020. évi költségvetésében a pályázat 3.111.112,- Ft összegű saját forrásának fedezetét.

1. A Közgyűlés nyertes pályázat esetén felhatalmazza a polgármestert a Támogatási Szerződés aláírására.

**Felelős:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Dr. Károlyi Ákos, jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Csapláros Andrea, a Savaria Megyei Hatókörű Városi Múzeum igazgatója)

**Határidő:** 1. pont: azonnal

2. pont: a támogatói döntést követően azonnal

**IV.**

**HATÁROZATI JAVASLAT**

**……../2020. (IX. 24.) Kgy. sz. határozat**

1. Szombathely Megyei Jogú Város Közgyűlése a „Javaslat a Savaria Megyei Hatókörű Városi Múzeum szakmai tevékenységét érintő pályázatokkal kapcsolatos döntések meghozatalára” című előterjesztést megtárgyalta, és „A Savaria Múzeum épületében a raktári egységek állományvédelmi fejlesztése” című pályázat benyújtását jóváhagyja.

2. A Közgyűlés nyertes pályázat esetén felhatalmazza a polgármestert a Támogatási Szerződés aláírására.

**Felelős:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Dr. Károlyi Ákos, jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Csapláros Andrea, a Savaria Megyei Hatókörű Városi Múzeum igazgatója)

**Határidő:** 1. pont: azonnal

2. pont: a támogatói döntést követően azonnal

**V.**

**HATÁROZATI JAVASLAT**

**…./2020. (IX. 24.) Kgy. sz. határozat**

1. Szombathely Megyei Jogú Város Közgyűlése egyetért a Savaria Turizmus Nonprofit Kft.
2. Tourinform Irodák és információs pontok fejlesztése TFC-3.1.1-2020.
3. Európa a polgárokért program

pályázatokon való részvételével.

1. A Közgyűlés hozzájárul, hogy a Savaria Turizmus Nonprofit Kft. a Visegrád+ Program pályázatot benyújtsa.
2. A Közgyűlés nyertes pályázat esetén a Savaria Turizmus Nonprofit Kft. költségvetésében az Európa a polgárokért program pályázathoz 21.000 euró és a Visegrád+ Program pályázathoz maximum 100.000 euró összegű forrást biztosítja azzal, hogy a Kft. a pályázati finanszírozás megérkezését követő 5 napon belül az Önkormányzat által biztosított forrásokat az Önkormányzat számlájára visszautalja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal /1. pont vonatkozásában/

nyertes pályázatot követő költségvetési rendelet módosítása /2. pont vonatkozásában/